B4-0862/96

Päätöslauselma tiettyjen maiden naisten jäämisestä olympialaisten ulkopuolelle

Euroopan parlamentti, joka

- ottaa huomioon naisten syrjinnän poistamista koskevan Yhdistyneiden kansakuntien yleissopimuksen (CEDAW) ja Euroopan yleissopimuksen ihmisoikeuksien ja perusvapauksien suojaamisesta,

- ottaa huomioon Yhdistyneiden kansakuntien neljännessä maailmankonferenssissa Pekingissä syyskuussa 1995 hyväksytyn lopullisen julistuksen ja naisia koskevan toimintasuunnitelman: toiminta tasa-arvon, kehityksen ja rauhan puolesta,

- ottaa huomioon olympialaisten peruskirjan, jossa julistetaan, että kaikenlainen syrjintä rodun, uskonnon, poliittisen mielipiteen, sukupuolen tai muun syyn perusteella on vastoin olympia-aatetta (3 artiklan 1 kappale),

A. ottaa huomioon, että olympiakisat avataan 19. heinäkuuta 1996 Atlantassa,

B. ottaa huomioon, että naisten oikeudet ovat ihmisoikeuksia; ottaa huomioon, että naisten ja tyttölasten ihmisoikeuksien täydellinen toteuttaminen on ehdoton, olennainen ja jakamaton osa kaikkia ihmisoikeuksia ja perusvapauksia,

C. ottaa huomioon, että 35 ensisijaisesti islamilaista maata nimitti ainoastaan miehiä edellisiin olympiakisoihin,

D. ottaa huomioon, että Atlanta Plus -komitea on tuominnut tämän tilanteen,

E. ottaa huomioon, että monissa näistä maista naisten pukeutumissäännöt estävät urheilun harrastamisen, vaikka naisten osallistuminen ei olisi kiellettyä sinänsä, mikä johtaa samaan lopputulokseen, eli siihen, että naiset eivät voi osallistua,

F. ottaa huomioon, että olympialaisia on aina pidetty yhtenä harvoista yleismaailmallisista tilaisuuksista, jossa kaikkien maiden kansat kokoontuvat yhteen kulttuurista, uskonnosta tai rodusta riippumatta, lukuun ottamatta valtioita, jotka tunnustavat rotuerottelun; ottaa huomioon, että osallistuminen urheiluharrastuksiin ja kansainvälisiin kilpailuihin on erinomainen tilaisuus nuorille - heidän taustastaan riippumatta - tavata toisiaan ja vaihtaa mielipiteitä, mikä edistää keskinäistä ymmärrystä ja rauhaa,

G. ottaa huomioon, että evättäessä naisilta mahdollisuus osallistua kilpailuihin lannistetaan samalla heidän halunsa harrastaa urheilua yleensä, mikä on haitallista heidän terveydelleen, jos otetaan huomioon, että Maailman terveysjärjestö (WHO) tunnustaa urheilun keinona ehkäistä tai rajoittaa erilaisia vakavia sairauksia,

H. ottaa huomioon, että kielto naisten osallistumisesta on lähellä «sukupuolisyrjintää» ja sen vuoksi se on ihmisoikeuksien loukkaamista,

I. ottaa huomioon, että monien vuosien ajan Euroopan parlamentti, kansainväliset järjestöt ja kansainvälinen olympiakomitea kävivät päättäväisesti ja tehokkaasti kampanjaa Etelä-Afrikan mustien kärsimää rotusortoa vastaan,

1. Tuomitsee joidenkin hallitusten kiellon, joka estää naisia osallistumasta olympialaisiin;

2. Panee merkille, että edellä mainittu esimerkki on osa yleisempää syrjintää, jolla on epäsuotuisa vaikutus naisiin tietyissä islamilaisissa maissa.

3. Kehottaa painokkaasti Euroopan unionia olemaan tukematta tai tekemättä yhteistyötä, oli se sitten aineellista, rahoituksellista tai muunlaista, niiden maiden kanssa, jotka harjoittavat sukupuoleen perustuvaa syrjintää kieltämällä naispuolisten kansalaisten oikeuden osallistua olympialaisiin;

4. Pyytää neuvostoa vaatimaan, että niiden maiden osallistuminen olympialaisiin kielletään, jotka harjoittavat «sukupuolisyrjintää»;

5. Muistuttaa, että urheilu ja politiikka ovat harvoin olleet erillisiä asioita, huolimatta usein esitetyistä vastakkaisista näkökannoista;

6. Pyytää komissiota ja neuvostoa toimimaan aktiivisesti kaikilla mahdollisilla neuvottelufoorumeilla sen puolesta, että olympialaiset ja muut urheilutapahtumat ovat kaikille avoimia, ottaen täysin huomioon miesten ja naisten tasa-arvoisen osallistumisen;

7. Kehottaa puhemiestään välittämään tämän päätöslauselman neuvostolle, komissiolle, jäsenvaltioiden hallituksille, Yhdistyneille kansakunnille ja Kansainväliselle olympiakomitealle.